1.  ปัจจัยความเสี่ยง

1.1 ความเสี่ยงทางด้านเศรษฐกิจ

การดำเนินธุรกิจส่วนใหญ่ของบริษัทฯ
มีความสัมพันธ์โดยตรงกับภาวะเศรษฐกิจของประเทศไทยและภาวะเศรษฐกิจของโลก
สืบเนื่องจากการเปลี่ยนแปลงรวมทั้งความผันผวนของภาวะเศรษฐกิจ
ภาวะการซื้อขายหลักทรัพย์ในตลาดหลักทรัพย์แห่งประเทศไทย
การเปลี่ยนแปลงทางการเมืองอันจะส่งผลให้เกิดการเปลี่ยนแปลงในนโยบายการบริหารประเทศของรัฐบาล
และความไม่แน่นอนของภาวะเศรษฐกิจอันเกิดจากนโยบายต่าง ๆ ของภาครัฐ
อันมีผลกระทบโดยตรงต่อการให้บริการคำปรึกษาด้านธุรกิจและการเงิน การลงทุน
ทั้งแผนงานที่จะให้บริการแก่ลูกค้า และระยะเวลาในการให้บริการ
เนื่องจากลูกค้าอาจมีความจำเป็นที่จะต้องรอจังหวะของการลงทุนหรือดำเนินการ
หรือทำให้ระยะเวลาการดำเนินการต่าง ๆ ของลูกค้าเนิ่นนานขึ้น ดังนั้น ความเสี่ยง
ดังกล่าว อาจทำให้รายได้หลักของบริษัทฯ อาจลดลงอย่างมีสาระสำคัญ
ซึ่งจะมีผลกระทบต่อผลการดำเนินงานและฐานะการเงินของบริษัทฯ

อย่างไรก็ดี ถึงแม้ความเสี่ยงทางด้านเศรษฐกิจดังกล่าวอยู่นอกเหนือความสามารถที่บริษัทฯ
จะควบคุมได้ บริษัทฯ จึงได้พยายามที่จะลดความเสี่ยงดังกล่าว โดยการขยายธุรกิจของบริษัทฯ
เพิ่มเติมในด้าน ให้คำปรึกษาด้านการลงทุนสำหรับเงินลงทุน Offshore Capital
ซึ่งถือเป็นการกระจายความเสี่ยงดังกล่าวได้ในระดับหนึ่งและเป็นการเพิ่มช่องทางในการดำเนินธุรกิจของบริษัทฯ
อีกทางหนึ่งที่จะทำให้รายได้ของบริษัทฯ มั่นคงขึ้น อีกทั้งบริษัทฯ
ยังมีบริการให้คำปรึกษาในการปรับโครงสร้างบริษัทและ/หรือปรับโครงสร้างหนี้
รวมถึงการควบรวมกิจการ ซึ่งบริการเหล่านี้ ส่วนใหญ่จะเกิดขึ้นในช่วงภาวะเศรษฐกิจตกต่ำ
จึงทำให้บริษัทฯ
สามารถสร้างรายได้จากการให้บริการคำปรึกษาดังกล่าวชดเชยในช่วงที่เกิดภาวะเศรษฐกิจตกต่ำ

1.2. ความเสี่ยงในการพึ่งพิงผู้บริหารและบุคลากรที่มีความสำคัญ

เนื่องจากธุรกิจของบริษัทฯ
เป็นธุรกิจให้บริการที่ต้องอาศัยความรู้ความสามารถทางด้านธุรกิจและการเงิน
การลงทุนจึงจำเป็นต้องอาศัยบุคคลากรที่มีทั้งประสบการณ์และความรู้อีกทั้งยังต้องเป็นที่รู้จักในแวดวงธุรกิจด้วย
ดังนั้น โดยรวมแล้วความสำเร็จของกิจการของบริษัทฯ
จึงขึ้นอยู่กับการที่บริษัทฯได้รับงานอย่างต่อเนื่อง
ซึ่งต้องพึ่งพิงผู้บริหารและบุคลากรที่มีความรู้ความสามารถ ทำให้บริษัทฯ
จำเป็นต้องพึ่งพิงบุคลากรหลักอยู่ 2 กลุ่ม คือ

(1) ผู้บริหารหลักของบริษัทฯ อันได้แก่ นายชาญ บูลกุล
ซึ่งดำรงตำแหน่งรองประธานคณะกรรมการบริษัทฯ ประธานคณะกรรมการบริหาร
และกรรมการผู้อำนวยการ ซึ่งนายชาญฯ เป็นผู้มีประสบการณ์การทำธุรกิจในประเทศไทยมากว่า 30
ปี และมีเครือข่ายการติดต่อทางธุรกิจที่
กว้างขวาง ทั้งนี้ นายชาญฯ มีส่วนสำคัญอย่างมากในการติดต่อหาลูกค้าให้กับบริษัทฯ และยังเป็น
ผู้บริหารที่ให้คำปรึกษาที่สำคัญของงานให้บริการในด้านอื่นๆ ของบริษัทฯ ด้วย

(2) บุคลากรและทีมงานของฝ่ายงานให้คำปรึกษาด้านธุรกิจและการเงิน การลงทุน
ซึ่งเป็นทีมงานหลักในการดำเนินธุรกิจให้บริการของบริษัทฯ
จึงจำต้องเป็นบุคคลากรที่มีความรู้ความสามารถและมีประสบการณ์เป็นสำคัญ
ซึ่งจะมีการแข่งขันสูงในการแย่งชิงตัวบุคลากรดังกล่าว

หากบริษัทฯ จำต้องสูญเสียผู้บริหาร บุคลากร และทีมงานที่สำคัญดังที่กล่าวแล้ว อาจจะ
ทำให้บริษัทฯ ไม่สามารถหาลูกค้า และไม่สามารถให้บริการลูกค้าได้อย่างต่อเนื่องและ

มีประสิทธิภาพ อันจะทำให้ บริษัทฯ
ต้องสูญเสียรายได้หลักและมีผลกระทบต่อการดำเนินงานของบริษัทฯ อย่างรุนแรง ถึงแม้ว่าบริษัทฯ
จะสามารถจัดหาบุคลากรที่มีความรู้ความสามารถมาทดแทนได้
ก็อาจจะต้องใช้ระยะเวลาในการทำให้เป็นที่รู้จักและยอมรับในความสามารถ อย่างไรก็ดี
บริษัทฯได้ให้ความสำคัญกับบุคลากรเหล่านี้ โดยให้มีการพัฒนาการฝึกอบรมอย่างสม่ำเสมอ
ซึ่งประกอบด้วยการเปิดให้เข้าร่วมสัมมนาหลักสูตรที่มีการจัดขึ้นทั้งภายใน และภายนอกสำนักงาน
รวมถึงกำหนดให้มีกระบวนการทำงานอย่างมีระบบแบบแผน
การพัฒนางานและให้บุคลากรเหล่านี้มีการทำงานทดแทนกันได้ตลอดเวลา เพื่อช่วยลดความเสี่ยง
อันสืบเนื่องมาจากการที่ต้องสูญเสียบุคลากรเหล่านี้ไป
ในขณะเดียวกันบริษัทฯได้เริ่มมีนโยบายการทำแผนสืบทอดงาน (succession plan)
ตามแนวนโยบายการกำกับดูแลกิจการที่ดี

นอกจากนี้ บริษัทฯ ยังได้ให้ความสำคัญกับนโยบายการบริหารทรัพยากรบุคคลที่ดี
โดยมีการเพิ่มสวัสดิการและผลตอบแทนกับพนักงานในระดับที่เหมาะสม
ซึ่งขึ้นอยู่กับความรู้ความสามารถของพนักงานแต่ละคนเป็นสำคัญ
เพื่อเป็นการเสริมสร้างขวัญและกำลังใจที่ดีในการทำงาน และรักษาบุคลากรเหล่านี้ให้อยู่กับบริษัทฯ
เป็นระยะเวลานาน รวมทั้งยังได้ให้ผลประโยชน์ที่ผู้บริหารและพนักงานดังกล่าวของบริษัทฯ
จะได้รับจากการดำเนินงานของบริษัทฯ
ในลักษณะของการออกใบสำคัญแสดงสิทธิที่จะซื้อหุ้นสามัญของบริษัท ฯ
โดยได้มีการจัดสรรให้แก่กรรมการ
ผู้บริหารระดับสูง และพนักงาน (ESOP-Warrants) เพื่อเป็นแรงจูงใจในการทำงาน ทั้งนี้ บริษัทฯ
เชื่อว่า การพัฒนาบุคลากรของบริษัทฯ
และการให้ผู้บริหารและพนักงานได้รับผลประโยชน์จากการดำเนินงานร่วมกับบริษัทฯ
จะส่งเสริมให้เกิดความภักดีต่อองค์กรในระยะยาว

3.  ความเสี่ยงในการขยายธุรกิจ

บริษัทฯยังคงให้ความสำคัญที่จะขยายการดำเนินธุรกิจการให้คำปรึกษาด้านการลงทุนสำหรับเงินลงทุน
Offshore Capital ซึ่งเป็นธุรกิจที่เกี่ยวเนื่องกับการให้บริการด้านธุรกิจและการเงิน การลงทุน
โดยบริษัทฯได้เริ่มให้บริการในปี 2551
ซึ่งการดำเนินธุรกิจดังกล่าวต้องอาศัยผลงานที่ผ่านมาเป็นเครื่องพิสูจน์เพื่อดึงดูด Offshore
Capital ให้มาใช้บริการของบริษัทฯและด้วยผลการดำเนินงานตลอดระยะเวลา 4 ปีที่ผ่านมานั้น
บริษัทฯมีผลงานในการดำเนินธุรกิจค่อนข้างดีมาก
ทั้งๆที่ประเทศไทยต้องเผชิญกับมหาอุทกภัยร้ายแรงที่สุดในรอบ 50 ปี ในขณะที่อีกซีกโลกหนึ่ง
สหภาพยุโรปหรืออียูก็กำลังประสบกับปัญหา "วิกฤตการเงินและหนี้สาธารณะ"
จนถึงวันนี้ยังหาทางออกไม่เจอ ปัญหา ของยุโรปปะทุขึ้นมา 2-3 ปีแล้ว
เริ่มจากกรีซที่ใช้จ่ายฟุ่มเฟือยจนหนี้แตะระดับ 180% ของจีดีพี ยังลุกลามไปไอร์แลนด์ โปรตุเกส
สเปน รวมทั้งอิตาลีที่มีขนาดเศรษฐกิจอันดับ 3 ของยุโรป มีหนี้สาธารณะ สูงถึง 120%
ของจีดีพีเหนือสิ่งอื่นใด มาตรการที่สมาชิกอียูทั้งหมดตกลงร่วมกันโดยเร่งเดินหน้าลดการขาดดุล
งบประมาณ ทำให้ต้อง "รัดเข็มขัดและขึ้นภาษี" ย่อมหมายถึงเศรษฐกิจในสหภาพยุโรปเติบโตยากขึ้น
สำหรับเศรษฐกิจไทยที่ต้องพึ่งเศรษฐกิจโลกเกือบจะเต็มตัว รายได้หลักมาจากส่งออกถึง 70%
ของผลิตภัณฑ์มวลรวมภายในประเทศ(จีดีพี) ตลาดหลักสินค้าไทยคือ สหรัฐ ยุโรป และญี่ปุ่น
หากเศรษฐกิจทั้ง 3 ประเทศยักษ์ใหญ่มีอันเป็นไปย่อมส่งผลถึงประเทศไทยอย่างมิอาจหลีกเลี่ยง
อีกทั้งทางธนาคารโลกได้ปรับ ลดคาดการณ์การขยายตัวของเศรษฐกิจทั่วโลกในปี 2555
ลงมาอยู่ที่ระดับ 2.5% จากเดิมที่คาดว่า จะขยายตัว 3.6%
เนื่องจากเศรษฐกิจโลกยังคงเผชิญความเสี่ยงจากวิกฤตหนี้ยุโรป
และยังได้ปรับลดคาดการณ์การขยายตัวของเศรษฐกิจโลกในปี 2556 ลงมาอยู่ที่ระดับ 3.1%
จากเดิมที่คาดว่าจะขยายตัว 3.6% พร้อมกับปรับลดคาดการณ์เศรษฐกิจของกลุ่มประเทศกำลังพัฒนา
ลงมาอยู่ที่ระดับ 5.4% ในปี 2555 จากเดิมที่คาดว่า จะขยายตัว 6.2%
และได้ปรับลดคาดการณ์เศรษฐกิจของประเทศที่มีรายได้สูง ลงสู่ระดับ 1.4% จากเดิมที่คาดว่า
จะขยายตัว 2.7% อัตราการเจริญเติบโตทางเศรษฐกิจที่เริ่มปรับตัวลดลงในครั้งนี้
ย่อมส่งผลทั้งทางตรงและทางอ้อมต่อประเทศไทย ทางตรงที่เห็นชัดคือ
การถอนเม็ดเงินลงทุนออกจากประเทศ ทั้งในตลาดหุ้นและตลาดพันธบัตร
โดยนับตั้งแต่เกิดสถานการณ์ที่กรีซส่งสัญญาณว่าจะไม่สามารถชำระคืนหนี้ได้
ทำให้เกิดปฏิกิริยาต่อตลาดเงินและตลาดทุนทั่วโลก และที่อ่อนไหวสุด
อย่างดัชนีตลาดหลักทรัพย์ไทยก็ปรับตัวลดพรวดเกือบ 200 จุด ภายในระยะเวลาอันสั้น
และมีเงินไหลออกไปหลายหมื่นล้านบาท ซึ่งทำให้บริษัทฯได้รับผลกระทบดังกล่าวด้วยเช่นกัน
แต่ไม่ถึงขั้นรุนแรงนักเนื่องจากบริษัทฯมีผลงานที่ออกมาค่อนข้างดีมากทำให้จำนวนลูกค้าที่เข้ามาใช้บริการมีการเพิ่มขึ้นและลดลงในสัดส่วนที่ไม่ต่างกันมากนัก
รวมถึงการที่บริษัทฯมีพนักงานไม่มากและได้ดำเนินงานอย่างระมัดระวังในการขยายธุรกิจไม่ให้เร็วและเสี่ยงเกินไป
หรือมีขนาดใหญ่จนเกินไป โดยอาศัยประสบการณ์และความรู้
ความสามารถของคณะผู้บริหารเป็นหลักทำให้บริษัทฯสามารถรับมือกับสถานะการณ์ดังกล่าวได้ค่อนข้างดีเป็นที่พอใจของลูกค้า

ในปี 2555
นี้บริษัทยังคงให้ความสำคัญกับธุรกิจที่ดำเนินอยู่ในปัจจุบันเป็นสำคัญโดยจะเน้นการหาโอกาสที่จะลงทุนหรือขยายธุรกิจที่ดีและให้ผลตอบแทนสูงภายใต้ความเสี่ยงที่ผ่านการวิเคราะห์พิจารณาอย่างดีและรอบคอบแล้วจากคณะอนุกรรมการที่เกี่ยวข้องท่ามกลางความผันผวนหรือวิกฤตที่ยังคงมีอยู่โดยเน้นให้เกิดประโยชน์สูงสุดแก่ผู้ถือหุ้นเป็นสำคัญ

1.4 ความเสี่ยงจากการแข่งขัน

เนื่องจากธุรกิจการให้บริการได้แก่ ที่ปรึกษาด้านธุรกิจและการเงิน การลงทุน,
ตัวแทนและที่ปรึกษาด้านอสังหาริมทรัพย์, และที่ปรึกษาด้านการลงทุนสำหรับเงินลงทุน Offshore
Capital ที่ทางบริษัทฯ ให้บริการอยู่นั้นเป็นงานที่มีบุคคลหลายกลุ่มเข้ามาให้บริการมากขึ้น
จนอาจทำให้ กลายเป็นคู่แข่งรายใหม่ของบริษัทฯ
โดยบุคคลเหล่านี้อาจใช้ฐานลูกค้าจากการให้บริการเดิมที่ให้บริการอยู่รวมกับความสามารถในการแข่งขันด้านราคา
และความสามารถเทียบเคียงงานให้บริการเช่นเดียวกับที่ทางบริษัทฯ ให้บริการอยู่ ดังนั้น บริษัทฯ
จึงมีความเสี่ยงที่รายได้ของบริษัทฯ
อาจจะลดลงจากการแข่งขันด้านราคาของคู่แข่งรายใหม่ที่มีเพิ่มขึ้น อย่างไรก็ตาม บริษัทฯ
เชื่อมั่นว่าการมีสายสัมพันธ์ที่ดีรวมถึงประสบการณ์อันยาวนาน อีกทั้งการมีชื่อเสียงเป็นที่รู้จัก
และความรู้ความสามารถด้านการให้คำปรึกษาทางธุรกิจและการเงิน การลงทุน ของนายชาญฯ
ในฐานะรองประธานคณะกรรมการบริษัทฯ ประธานคณะกรรมการบริหาร และกรรมการผู้อำนวยการ
สามารถติดต่อลูกค้าและให้ความเชื่อมั่นในงานให้บริการจนเป็นที่พึงพอใจแก่ลูกค้าของบริษัทฯ ได้
ดังนั้น ความเสี่ยงดังกล่าวจึงไม่น่าจะมีผลกระทบต่อการดำเนินงานของบริษัทฯ มากนัก

1.5 ความเสี่ยงจากการลงทุน

สืบเนื่องจากความผันผวนของตลาดทุนและตลาดเงิน ย่อมจะส่งผลกระทบต่อผลตอบแทน
ตลอดจนถึงความเสี่ยงจากการลงทุน ดังนั้นบริษัทฯ
จึงได้ดำเนินนโยบายกระจายความความเสี่ยงอย่างต่อเนื่อง
ด้วยการลงทุนในสินทรัพย์หรือธุรกิจที่ให้ผลตอบแทนที่ดีในความเสี่ยงที่เหมาะสม
ภายใต้การดูแลของคณะกรรมการการลงทุน ซึ่งคอยพิจารณากลั่นกรองการลงทุนอย่างต่อเนื่อง
รวมทั้งมีการกระจายการลงทุนในหลักทรัพย์ที่หลากหลาย
โดยอาศัยประสบการณ์และความรู้ความสามารถของคณะกรรมการดังกล่าว
ทำให้ความเสี่ยงดังกล่าวลดลงอยู่ในระดับที่ทางบริษัทฯ สามารถควบคุมได้ในระดับหนึ่ง

1.6 ความเสี่ยงทางการเงิน

นโยบายการบริหารความเสี่ยงทางการเงิน

บริษัทฯ มีความเสี่ยงจากความผันผวนของอัตราดอกเบี้ย อัตราแลกเปลี่ยน
และมีความเสี่ยงจากการที่คู่สัญญาไม่ปฏิบัติตามสัญญา
บริษัทไม่มีนโยบายประกอบธุรกรรมตราสารอนุพันธ์ทางการเงินเพื่อการเก็งกำไรหรือเพื่อการค้า

ความเสี่ยงจากอัตราดอกเบี้ย

ความเสี่ยงด้านอัตราดอกเบี้ย หมายถึง
ความเสี่ยงที่เกิดจากการเปลี่ยนแปลงของอัตราดอกเบี้ยในตลาดในอนาคต
ซึ่งส่งผลกระทบต่อการดำเนินงานและกระแสเงินสดของบริษัท
ฝ่ายบริหารเชื่อว่าบริษัทไม่มีความเสี่ยงในอัตราดอกเบี้ยที่เป็นสาระสำคัญ ดังนั้น บริษัทฯ
จึงไม่ได้ทำสัญญาเพื่อป้องกันความเสี่ยงดังกล่าว

ความเสี่ยงจากเงินตราต่างประเทศ

บริษัทฯ มีความเสี่ยงจากอัตราแลกเปลี่ยนเงินตราต่างประเทศ
ซึ่งเกิดจากรายการค้าที่เป็นเงินตราต่างประเทศ ฝ่ายบริหารเชื่อว่าบริษัทฯ
ไม่มีความเสี่ยงในอัตราแลกเปลี่ยนเงินตราต่างประเทศที่เป็นสาระสำคัญ ดังนั้น
บริษัทจึงไม่ได้ใช้อนุพันธ์ทางการเงินเพื่อป้องกันความเสี่ยงดังกล่าว

ความเสี่ยงด้านสินเชื่อ

ความเสี่ยงทางด้านสินเชื่อ คือ
ความเสี่ยงที่ลูกค้าหรือคู่สัญญาไม่สามารถชำระหนี้แก่บริษัทตามเงื่อนไขที่ตกลงไว้เมื่อครบกำหนด
ฝ่ายบริหารได้วิเคราะห์ฐานะทางการเงินของลูกค้าอย่างสม่ำเสมอ
และเชื่อว่าไม่มีความเสี่ยงจากสินเชื่อที่เป็นสาระสำคัญ
อย่างไรก็ตามจำนวนค่าเผื่อหนี้สงสัยจะสูญที่แสดงในรายงานทางการเงินเป็นจำนวนที่ครอบคลุมผลเสียหายที่อาจเกิดขึ้นจากการเก็บหนี้ไม่ได้แล้ว

ความเสี่ยงด้านสภาพคล่อง

บริษัทฯ
มีการควบคุมความเสี่ยงจากการขาดสภาพคล่องโดยการรักษาระดับของเงินสดและรายการเทียบเท่าเงินสดให้เพียงพอต่อการดำเนินงานของกิจการและเพื่อทำให้ผลกระทบจากความผันผวนของกระแสเงินสดลดลง